Bybelskool » Sal God sonde en afgodery ongestraf laat bly? – Romeine 1:18-20
Van sy hemelse woonplek af maak God sy straf bekend oor die mense wat goddeloosheid en ongeregtigheid bedryf en so die waarheid onderdruk. In hulle harte het hulle immers ’n duidelike besef van God, want God het dit aan hulle bekendgemaak. Want hulle kan sy onsigbare eienskappe, naamlik sy ewige krag en sy Goddelikheid, reeds van die skepping van die wêreld af duidelik uit sy handewerk waarneem. Daarom kan hulle hulleself nie verontskuldig nie. (NLV)
1. Dit is nie net die OT wat van God se straf praat nie. Dit is ook die NT. Paulus praat hier van God se algemene openbaring wat genoeg van sy ewige krag en Goddelikheid aan alle mense bekend maak sodat hulle nie hulleself kan verontskuldig nie. Hoe dink jy daaroor?
2. Paulus praat van hierdie straf in die konteks van die besondere openbaring van Jesus Christus. God spreek alle mense vry enkel en alleen omdat hulle glo (Rom 1:16-17). Hoe help dit jou om vers 18-20 te verstaan?
3. Lees die verse later vandag weer om jou te herinner aan die regverdigheid van God om nie net mense te straf sonder om Homself aan hulle te openbaar nie. Loof Hom ook vir sy genade vir elkeen wat glo. Ook vir jou.